 NA WYCLIFFE NYABERI Spika wa Bunge la Kitaifa Moses Wetang’ula amezitaka serikali za kaunti kutumia rasilimali wanazopewa na serikali ya kitaifa vyema. Bw Wetang’ula amesema utekelezaji wa Katiba ya Kenya ya 2010, ulianzisha mfumo wa ugatuzi wa serikali na kwa hivyo rasilimali zozote zinazoelekezwa kwa kaunti zinafaa kutumiwa kuboresha ustawi wa raia na jamii kwa ujumla. Akiwahutubia waumini katika Kanisa Katoliki la Nyabururu Kaunti ya Kisii mnamo Jumamosi, Novemba 25, 2023, Bw Wetang’ula alikiri hali ngumu ya kiuchumi na dhiki ya kisiasa ambayo Kenya ilikuwa ikipitia lakini alieleza matumaini yake kwamba Wakenya wataibuka washindi. “Sisi matatizo yetu tunayajua na sisi ndio wa kuyatatua, asitoke mtu wa nje aseme anatusaidia. Ndiyo maana uliona bungeni tulikubali kuundwa kwa Kamati ya Kitaifa ya Maridhiano (NADCO). Muda wao umekwisha. Ripoti watakayotoa itakuja Bungeni na itajadiliwa humo,” Bw Wetang’ula alisema. Aliwataka viongozi wote waliochaguliwa kushirikiana na kuepuka maneno matupu. “Kila kiongozi anafaa kuchangia maendeleo ya taifa letu. Tuepuke siasa za migawanyiko. Viongozi wanapopigana, wanaoteseka zaidi ni raia wa kawaida,” Spika Wetang’ula alisema. Hii ni mara ya pili kwa Bw Wetang’ula kuzuru eneo la Kisii katika muda wa mwezi mmoja. Katika ziara zake zote, aliwaomba watu wa Kisii kusalia na umoja na kuunga mkono utawala wa Kenya Kwanza. Aliwasifu watu kutoka jamii ya Gusii kwa uthabiti wao ulioonyeshwa kwa bidii na kujitolea. Alisema hilo lilijiri tangu alipofanya kazi Kisii kama Hakimu mapema miaka ya 90 kabla ya kujiingiza katika siasa. Katika ziara yake ya Jumamosi, ya kupamba nusu-Jubilii ya makasisi watatu wa Dayosisi ya Kisii, Bw Wetang’ula aliandamana na Seneta Richard Onyonka, Wabunge Silvanus Osoro (Mugirango Kusini), Daniel Manduku (Nyaribari Masaba), Charles Onchoke (Bonchari), Innocent Obiri (Bobasi), Japheth Nyakundi (Kitutu Chache Kaskazini) na Mwakilishi wa Wanawake Dorice Aburi. Idadi kubwa ya Madiwani pia waliandamana na Spika. Seneta Onyonka aliendeleza ukosoaji wake kwa Gavana Simba Arati kwa jinsi alivyokuwa akiendesha kaunti. Alidai kuwa tangu gavana achukue wadhifa huo, amekataa kabisa kuwasikiliza viongozi wengine waliochaguliwa. Dkt Manduku na Bi Aburi walisema gavana Arati alikuwa amekataa waziwazi kuwalipa wanakandarasi pesa kwa kazi waliyofanya. Bw Arati mara kadhaa amebainisha kuwa bili nyingi ambazo wanakandarasi walikuwa wakidai si za kweli. Chama cha wakandarasi hata hivyo kimesema kuwa kazi yao ilikuwa ya kweli na wanapaswa kulipwa stahiki zao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  